“ชวน” มั่นใจ! โหวตร่าง พ.ร.บ.งบฯ ปี 63 รอบสองไร้ปัญหาเสียบบัตรแทนซ้ำรอย!
“ชวน หลีกภัย” ประธานสภาผู้แทนราษฎร มั่นใจ! โหวตร่าง พ.ร.บ.งบประมาณฯ ปี 63 รอบสอง ไร้ปัญหาเสียบบัตรแทน ซ้ำรอย!
“ชวน หลีกภัย” ประธานสภาผู้แทนราษฎร มั่นใจ! โหวตร่าง พ.ร.บ.งบประมาณฯ ปี 63 รอบสอง ไร้ปัญหาเสียบบัตรแทน ซ้ำรอย!
13 ก.พ. 2563

นายชวน หลีกภัย ประธานสภาผู้แทนราษฎร กล่าวถึงการพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ. 2563 ในรอบที่ 2 ตามคำวินิจฉัยของศาลรัฐธรรมนูญว่า กระบวนการในวันนี้จะเริ่มต้นตั้งแต่วาระ 2 โดยจะเป็นการพิจารณารายมาตราใหม่ทั้งหมด
อย่างไรก็ดี ขณะนี้ยังไม่มีสมาชิกคนใดแสดงความประสงค์จะอภิปราย ซึ่งเป็นสิทธิ์ของสมาชิกที่จะอภิปรายหรือไม่อภิปรายก็ได้ แต่หากไม่อภิปรายซ้ำ ก็จะทำให้การพิจารณาร่าง พ.ร.บ.งบประมาณฯ เป็นไปด้วยความรวดเร็ว พร้อมกันนี้ ยังมั่นใจว่าการลงมติในวันนี้ จะไม่มีปัญหาการเสียบบัตรแทนกันเกิดขึ้นอีก เพราะถือว่าได้รับบทเรียนที่ร้ายแรงไปแล้ว
สำหรับการตรวจสอบสมาชิกที่มีข้อกล่าวหาว่าเสียบบัตรแทนกันนั้น นายชวน ยืนยันว่า สภาผู้แทนราษฎรจะเดินหน้าตรวจสอบทุกกรณี เพราะสภาต้องรับผิดชอบ โดยเบื้องต้นได้รับการตรวจสอบแล้ว 2 คนแรกที่ถูกร้อง ซึ่งคนหนึ่งยอมรับว่าไม่ได้อยู่ในที่ประชุมจริง แต่กลับมีการลงมติ ส่วนอีกคนยังไม่ชัดเจนว่าเข้าร่วมประชุมหรือไม่
โดยขณะนี้มีการสอบพยานไปถึงเวลาขึ้นเครื่องบิน ซึ่งได้ประสานไปยังทางท่าการท่าอากาศยาน เพื่อมาเทียบกับเวลาในการลงมติในสภา รวมถึงตรวจสอบข้อมูลต่างๆ ทั้งผลการลงมติและภาพจากกล้องวงจรปิดในสภาด้วย ส่วนการดำเนินคดีอาญากับผู้ที่กระทำความผิดนั้น ขณะนี้ต้องรวบรวมข้อเท็จจริงทั้งหมดก่อนที่จะไปถึงขั้นนั้น
ขณะที่เช้าวันนี้ (13 ก.พ.63) นายเรืองไกร ลีกิจวัฒนะ เลขานุการคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปีงบประมาณ 2563 ทำหนังสือถึงประธานสภาผู้แทนราษฎร ขอให้ทบทวนการลงมติวาระที่ 2 และ 3  อีกครั้ง เนื่องจากเห็นว่าอาจขัดหรือแย้งต่อรัฐธรรมนูญ 2560 มาตรา 114 ที่บัญญัติว่าสมาชิกสภาผู้แทนราษฎรและสมาชิกวุฒิสภาต้องไม่อยู่ในความผูกมัดแห่งอาณัติมอบหมายหรือความครอบงำใดๆ และต้องปฏิบัติหน้าที่ด้วยความชื่อสัตย์สุจริต เพื่อประโยชน์ส่วนรวมของประเทศชาติและความผาสุกของประชาชน โดยปราศจากการขัดกันแห่งผลประโยชน์
เนื่องจากการลงมติร่าง พ.ร.บ.งบประมาณรายจ่ายประจำปีงบประมาณ พ.ศ.2563 ในครั้งก่อน มีการใช้บัตรอิเล็กทรอนิกส์แสดงตนและลงมติแทน ย่อมมีผลเป็นการออกเสียงลงคะแนนไม่สุจริต ไม่สอดคล้องกับหลักนิติธรรม และไม่ชอบด้วยรัฐธรรมนูญ ตามที่ศาลรัฐธรรมนูญวินิจฉัยไว้
อีกทั้งเห็นว่าศาลรัฐธรรมนูญไม่อาจจะอาศัยอำนาจตาม พ.ร.บ.ประกอบรัฐธรรมนูญว่าด้วยวิธีพิจารณาของศาลรัฐธรรมนูญ 2561 มาตรา 74 ซึ่งเป็นกฎหมายที่มีศักดิ์ต่ำกว่าบทบัญญัติแห่งรัฐธรรมนูญ 2560 มาตรา 148 วรรคสาม มาออกคำบังคับให้สภาผู้แทนราษฎรดำเนินการให้ถูกต้องเฉพาะวาระที่ 2 และ 3
ด้าน พล.ต.อ.เสรีพิศุทธ์ เตมียเวส ส.ส.บัญชีรายชื่อ และหัวหน้าพรรคเสรีรวมไทย ยืนยันว่า จะไม่ร่วมสังฆกรรมกับการพิจารณาลงมติวาระที่ 2 และ 3 ร่าง พ.ร.บ.งบประมาณฯ แต่ในฐานะสมาชิกสภาผู้แทนราษฎรก็ต้องทำหน้าที่เข้าร่วมประชุม แต่จะอภิปรายหรือลงมติออกเสียงหรือไม่ออกเสียงก็เป็นสิทธิ์ของแต่ละคน แต่อย่าให้มีการเสียบบัตรแทนกัน และขอให้สภาผู้แทนราษฎรเร่งดำเนินการเรื่องนี้